Motorwag verbeter self terrein | Volksblad
Motorwag verbeter self terrein
Deur: Riata Nel
SASOLBURG. – 'n Motorwag van die dorp het jare gelede 'n spaarbussie by 'n kerk gekry met die boodskap: "Open deure." Hy het daarna al die sente wat hy by motoriste gekry in dié bussie gegooi en op dié manier binne 15 jaar R10000 aan die instandhouding en verbetering van 'n parkeerterrein bestee.
"Die woorde 'open deure' het vir my beteken dat ek al die vyf-, tien-, twintig- en vyftigsentstukke moet spaar om 'n verskil te maak," het Willem Herbst (32) aan Volksblad gesê.
Hy is sedert 1998 'n motorwag en het in 2001 by die parkeerterrein agter die Marina-gebou op Sasolburg begin werk. Hy het al verskeie winkeldiewe vasgetrek wat probeer het om deur sy parkeerterrein te vlug.
"So het 'n dief 'n fotoraam by 'n winkel hier naby gesteel en verby my en 'n polisieman gehardloop. Ek het gedink die polisieman gaan die ou agternasit, maar hy het nie. Toe hardloop ek en vang die ou."
Hy het vertel hy het lank gesukkel om te keer dat mense in die openbaar urineer en gemors rondstrooi. Herbst is trots op die stuk grond waar hy motors oppas. "Ek verf self die strepe op die pad waar die motors moet stop en maak self die slaggate in die pad reg."
Hy gebruik 'n "pik en stamper". "Ek kap die gat oop en maak dit dan skoon, gooi teer in en stamp dit weer vas."
Dié teer koop hy ook met die geld wat motoriste skenk.
Hy kry ook skenkings of koop koeldrank in glasbottels en ruil die bottel later in vir kontant.
"Ek geniet my werk. Ek geniet dit om met mense te werk." Herbst is soggens douvoordag op sy pos en loop eers as die laaste motor gery het. Hy sal nie graag iets anders wil doen nie.
"Iets in my sal doodgaan as ek moet weggaan. Daar is iets aan die plek wat my aantrek, want my siel is net daar anderkant by die boom gered."
'n Vrou het hom jare gelede gevra of hy Jesus ken. "Ek het nie. Sy het net daar vir my gebid en ek het Jesus in my lewe ingenooi."